
GOBIERNO DI 


ARUBA TA CUMPLIENDO 


CU TUR TRES NORMA CU A PALABRA CU 
HULANDA DEN E RAFT 


Diamars ultimo Prome 
Minister di Aruba Evelyn 
Wever-Croes a duna 
Parlamento di Aruba 
un splicacion riba re- 
financiamento di e debe di 
Covid. Durante e reunion 
di 10 ora, na unda por a 
scucha hopi critica riba 
e maneho di Gobierno, a 
reina e sintimento cu varios 
politico of oponente den 
Parlamento ni kier a trata 
e esencia di e reunion cu 
tawata supervision y re- 
financiamento pa trece solucion, pero mas bien kier critica e 
maneho di Gobierno cu a sa di hiba nos pais den recuperacion 
despues di un pandemia devastador. 


Durante e reunion, e Prome mandadatrio di nos pais a 
mustra e importancia, cu echonan, unda nos pais ta para 
financieramente. Prome Minister a remarca cu supervision 
financiero tey y e ta den e Landsverordening Aruba Financiel 
Toezicht, LAFT y ta acopla cu protocol y tur norma ta inclui den 
dje. 


Prome Minister a sigui splica Parlamentarionan presente, cu 
tin un supervision cu a funciona den pasado y ta funcionando 
awo tambe. E echo cu tabatin menasa pa aanwijzing y despues 
a convence Hulanda pa no bin cu aanwijzing, ta hustamente 
prueba cu e sistema aki ta funciona. “Hulanda ta menasa y 
Gobierno di Aruba ta haci cambio y ta splica Hulanda cu kico 
Aruba ta di acuerdo y cu kico no ta di acuerdo. Despues ta 
yega na un final y esey ta mustra cu e supervision financiero 
ta traha”, Prome Minister a indica. 


Prome Minister a expresa cu Gobierno di Aruba ta para pa 
supervision financiero y supervision financiero externo. Prome 
Minister a indica cu Gobierno ta haciendo tur posibel pa prome 
di September entrega Parlamento e ley cu e cambionan y cu 
esaki lo mehora e producto di supervision financiero. 


TRES NORMA CU A PALABRA CU HULANDA: 

Gobierno ta aplicando un maneho financiero prudente y 
exitoso. Den e Rijkswet Aruba Financieel Toezicht, RAFT, tin 
tres norma cu a palabra cu Hulanda cu ta bay atene na dje. 
Maske cu Gobierno di Aruba no ta di acuerdo cu e RAFT, e tres 
normanan aki no tin discusion riba nan. Prome Minister a duna 
di conoce cu Gobierno di Aruba ya ta aplicando e normanan 
aki caba maske cu e RAFT no tey. 


BEGROTINGSNORM: 

E prome norma ta e 'Begrotingsnorm' unda a palabra cu Aruba 
lo percura pa den cada aña lo tin por lo menos 1% surplus. Aruba 
a logra esaki aña pasa y tin'e awor den presupuesto. Esey 
kiermen cu Aruba ta den cumplimento cu e begrotingsnorm. 


PERSONEEL LASTEN NORM: 

E di dos norma ta ‘Personeel Lasten Norm’, gasto di personal 
unda a palabra cu Hulanda cu e Personeel Lasten Norm ta bay 
bira 10% di GDP na aña 2027. Na e momento aki e ta rond di 
11% di GDP y pa 2027 ta bay yega e 10% sin problema, Prome 
Minister a remarca. E proceso di 'herstructurering di overheids 
organisatie lo bay indica cua tipo di servicio Gobierno mester 
bay duna y cua Gobierno no mester duna pa asina baha mas 
gasto. 


SCHULDENLASTEN NORM: 

E di tres ta schuldenlastennorm na unda cu e palabracion ta cu 
pa aña 2031, e debe di Aruba mester yega na 70% di e GDP 
y na aña 2040, e mester yega na 50% di e GDP. IMF ya a ya 
a confirma cu pa aña 2028, Aruba lo yega na 70% di e GDP. 
Aruba ta cumpli cu esaki tambe. 


“Gobierno di Aruba ta cumpliendo cu tur tres norma riba e tereno 
financiero y por bisa cu orguyo. No ta solamente Gobierno di 
Aruba ta bisa esey, pero tambe IMF y Fitch a bisa esey y tambe 
CFT a confirma esaki. Nos no ta ainda unda mester ta, pasobra 
ta un pandemia a dal e pais aki, pero nos ta riba e bon caminda 
di recuperacion economico y recuperacion financiero”, Prome 
Minister Evelyn Wever-Croes a duna di conoce. 

Mientrastanto a cuminsa traha riba inkomstenbelasting di ańa 2022 


E trabounan na Departamento di Impuesto ta avansando 
cu pasonan firme y sigur, pa asina por cumpli cu tur e 
contribuyentenan cu ta cumpliendo debidamente cu nan 
responsabilidad di impuesto. Den e prome mita di aña 2023, a 
paga un total di 15.4 miyon florin como pago di restitucion na e 
contribuyentenan cu a paga impuesto di mas. 


Restitucion den prome mita di aña 2023 

Den e prome 6 lunanan di aña 2023, tawatin 8.286 caso di 
restitucion cu a keda realisa, pa cual a paga en total 15.4 
miyon florin. E pagonan di restitucion ta toca diferente aña, 
pero e sumanan mas grandi di pagonan haci ta relaciona cu 
inkomstenbelasting di e añanan 2019, 2020 y 2021. 


Aki ta sigui un bista di e pagonan di restitucion di impuesto den 
e prome mita di aña 2023. 


Cantidad di contribuyente Suma di restitucion paga | 


Januari 2023 697 | 1.4 miyon 
Februari 2023 1.775 3.3 miyon 
Maart 2023 2.102 3.3 miyon 
April 2023 1.151 2.7 miyon 
Mei 2023 1.298 2.2 miyon 

| Juni 2023 1.263 | 2.5 miyon 
Total 8.286 15.4 miyon 


Inkomstenbelasting di ańa 2022 

Mientrastanto Departamento di Impuesto a cuminsa saca e 
cobransanan definitivo di inkomstenbelasting di aña 2022 di 
esnan cu a entrega nan formulario di inkomstenbelasting 2022 
caba. Pues e contribuyentenan por conta cu den e lunanan 
venidero nan lo haya nan “definitieve aanslag” di aña 2022 
via post. Esnan cu ta sperando un suma di restitucion y no tin 
debe di otro impuestonan habri, por spera tambe nan placa riba 
nan cuenta di banco. P'esey ta hopi importante pa percura pa 
tur debe di impuesto y e informacion di cuenta di banco ta na 
ordo. Si tin cambio di banco y/of di cuenta, ta recomendabel pa 


notifca e departamento mesora. Esaki por sosode solamente 
online via www.impuesto.aw/bankrekeningnummer. 


Cumpliendo cu su contribuyentenan 

Como un organisacion di gobierno serio y responsabel, 
Departamento di Impuesto tin como meta pa cumpli cu su 
contribuyentenan. E contribuyentenan cu a percura pa nan 
declaracion di inkomstenbelasting wordo entrega na tempo, tin 
gastonan deducibel y cu a paga pues di mas na impuesto, tin 
derecho riba pago di restitucion si a caso no tin otro debenan di 
impuesto habri. Esaki ta mas cu un deber pa e departamento. E 
tin un prioridad halto. P'esey tambe Departamento di Impuesto a 
implementa diferente plan di accion pa por elimina e atrasonan 
den e cobransanan aki y e obhecionnan cu tin pendiente. Ta 
trata principalmente di atrasonan den inkomstenbelasting 
caminda a logra elimina esakinan den un forma structura y cu 
un empeño grandi di su funcionarionan publico. 


E contribuyentenan por conta cu Departamento di Impuesto no 
ta para keto y ta keda mehora y digitalisa su procesonan pa 
asina ta mucho mas eficiente y eficaz. 

Minister di Turismo y Salud Publico sr. Dangui Oduber ta 
anuncia algun cambio na beneficio di e pashent. E cambionan 
aki ta den cuadro di e aporte financiero cu AZV ta duna na e 
pashent na momento cu e ta den exterior pa cu su salud. 


E adaptacion di e aporte financiero ta drenta na vigor entrante 
1 di september 2023. 

1. E aporte financiero cu tabata 15 dollar ta aumenta y bira 25 
dollar (pa dia den exterior). 

2. E aporte financiero (pa Hulanda) cu tabata 20 euro ta 
aumenta y ta bira 30 euro ( pa dia den exterior). 


Banda di esaki e aporte financiero propio di esun cu ta bay 
compaña e pashent den exterior tambe ta reduci di 150 florin 


pa 75 florin pa su ticket. 


Minister Oduber ta sigur cu e cambionan aki lo trece un alivio 
financiero na nos aseguradonan den e momentonan menos 
bon ora ta trata di busca nos salud den exterior. 


Ban sigui enfoca riba mehora nos salud, haci movecion diario 
y come saludabel. 


1; Nos ACTITUD POSITIVO 

:33 TA NOS FORSA PA SOLUCIONA 
CADA RETO Y CREA 
OPORTUNIDADNAN NOBO. 

MINISTER ENDY CROES A PRESENCIA APERTURA 
DI E DI DOS EDICION DI COPA ROY CROES 2023 


Diahuebs anochi, na Compleho Deportivo Yara na Savaneta 
a tuma luga apertura di e di dos edicion di Copa Roy Croes 
organisa na S.V. Unistars. E torneo ta dedica na fundado, 
presidente, coach y tata di e presidente actual di S.V. Unistars 
Sr. Roy Croes den feliz memoria. Sr. Roy Croes tabata un 
persona hopi conoci den e bario di Pos Chikito y Savaneta. 
Trinticinco aña pasa, el a funda S.V. Unistars pa asina tene 
e muchanan di bario for di caya. Sr. Roy su lema tabata: "un 
futbolista mas ta un delincuente menos”. 


Minister Endy Croes a presencia apertura di e torneo Copa Roy 
Croes 2023. Na e ocasion aki mandatario di Deporte a hiba 
palabra y a efectua sac'e di bala. E torneo ta continua durante 
fin di siman aki na Compleho Deportivo Yara, unda cu 16 ekipo 
ta participa: Seleccion di Aruba Damas, La Fama, Rcs, Brazil 
jrs, River Plate, San Luis, Estrella, Jong Aruba, Real Koyari, 
Sporting, Caravel, RCA, Dakota, Sportboys, Bubali, Britannia 
y Unistars. 


E prome encuentro tabata entre Unistars Veterano y Unistars 
Presente. E veteranonan di Unistars a gana e wega cu e score 
di 3-2 cu golnan anota door di Minister Ursell Arends, Sr. Levy 
Geerman y Sr. Shawn Wever. Di otro banda, e golnan a wordo 
anota door di Sr. Omar Guerrero y Sr. Miguel Ortiz. 


Pa conclui, Minister Endy Croes ta gradici pa e invitacion y ta 
felicita S.V. Unistars pa organisa un tremendo torneo di futbol. 
Alabes, Minister Endy Croes ta desea tur ekipo hopi exito den 
e torneo Copa Roy Croes 2023. 

Minister mr. Ady Thijsen: 


HULANDA MESTER TIN MAS COMPRENSION Y 
SOSTEN PA ARUBA 


‘Ami ta kere cu na e momentonan aki Aruba ta para fuerte. 
Despues di COVID bo ta mira cu Aruba ta bayendo riba e bon 
caminda. Nos por demostra Hulanda cu nos por. Mester bisa 
Hulanda pa compronde nos y duna nos sosten den esaki’. 
Esaki Minister Plenipotenciario mr. Ady Thijsen a contesta riba 
pregunta di periodistanan na final di e reunion di Conseho di 
Minister di Reino (RMR) awe 25 di augustus. 


Minister Thijsen a duna comentario riba e discusion den 
parlamento di Aruba riba e ley di Raft. Segun e mandatario 
mester tuma tempo pa yega na un solucion. Como ehempel 
sr. Thijsen a menciona e aanwijzing y ley di COHO unda den 
ambos caso tabata tin presion, Aruba a convence Hulanda 
a base di argumentonan. Minister Thijsen: “E ley di Raft no 
ta solamente un “rijkswet” cu ta mishi cu bo autonomia. Tin 
situacion externo cu ta toca e parti financiero, economico y 
social. E ta keda un decision grandi y importante. Tempo a 
cambia; e comunidad ta hopi dinamico. Mira cuanto cambio 
COVID y e guera na Ukraina a trece cune. Bo ta sintie na 
Hulanda y na Aruba. Mira den kico bo ta actualmente.’ 


Minister Thijsen a sigi bisa cu Aruba den Caribe ta e pais cu 
e mihor clima di inversion; conoce stabilidad poltico. 'Bo kier 
stabilidad politico, loke bo tin caba. Bo kier stabilidad financiero, 
stabilidad economico y social. Bo kier pa bo pueblo bai dilanti. 
Esey ta un decision cu nos mester tuma. Mi ta haya hopi bon 
di Prome Minister mr. Evelyn Wever-Croes di a bisa cu mester 
traha na un manera cauteloso, move balancia, keda na mesa 
y dialoga cu argumento. Mi ta scucha cu Secretario di Estado 
Van Huffelen ta duna tempo y tin comprension. Pesey nos a 
logra hopi biaha yega na un consensus. Ami ta kere cu nos 
por yega na un consensus. Sigur na 2023. Si na Hulanda nan 
ta pidi pa poder di compra, wel na Aruba tambe nos mester di 
poder di compra, asina Minister Thijsen a declara. 


Tambe e mandatario a bisa di ta desea di mira mas union 
entre oposicion y gobierno, pasobra den momentonan dificil bo 
mester purba di sostene bo pais. Segun sr. Thijsen bo mester 
por laga bo diferencia un banda y awor ta e momento pa nos 
uni; pone forsa hunto. 


Minister Thijsen a comenta tambe riba e situacion politico 
actual na Hulanda, cu eleccion na November benidero y cu 
hopi figuranan politico manera Mark Rutte, Sigrid Kaag, Hugo 
de Jonge y Wopke Hoekstra, mescos cu algun miembronan 
actual di Tweede Kamer a dicidi di retira for di politica. “E 

pueblo di Hulanda mester bai dicidi ken ta nan lider politico; 
nan Premier y cual coalicion lo bai bin. Cua coalicion cu bin 
nos por papia cu nan. Bo mester ta sigur di bo mes, bo tin bo 
argumentonan bon hinca den otro y bo ta trata cu hecho. Mi 
ta kere cu Aruba a mustra su mes caba; a demostra esaki. 
Aruba a cai den crisis pisa den 2014 unda Aruba a haya un KB. 
Despues a bin e crisis Venezolano unda hopi refugiado a bin 
Aruba - casi 15 mil — cu tabata tin un impacto hopi grandi riba 
Aruba,’ asina Minister Thijsen a bisa. 


E mandatario a sigi bisa cu e unico punto ta cu nos mester 
yega na un manera unda nos ta respeta e democracia cu nos 
tin na Aruba, na Hulanda, Curacao y St. Maarten. Hulanda 
mester compronde y tin biaha, segun sr. Thijsen, e politiconan 
Hulandes ta lubida cu Aruba tambe ta un derecho di estado y 
tin e trias politica. 

STUDIANTENAN CARIBENSE A HAYA UN 
CALUROSO BON BIN NA AMSTERDAM 


Den stadhuis di Amsterdam a tuma lugar un encuentro pa e 
studiantenan di Curacao, Aruba, Boneiro y St. Maarten cu e 
aña aki ta bai cuminsa cu un estudio na un Hogeschool of 
Universidad na Amsterdam. Municipio di Amsterdam desde 
2010 ta organisa e encuentro aki pa yama e studiantenan di 
e parti Caribense di Reino Hulandes bon bini na Amsterdam. 
Invitadonan special tabata e Ministernan Plenipotenciario di 
Curacao, St. Maarten y Aruba, cu ta respectivamente Carlson 
Manuel, Rene Violenus y mr. Ady Thijsen. Tambe presente 
tabata directora a.i. di Arubahuis drs. Glenda Hernandez y 
mentor pa Amsterdam Lourdes Bramble-Tromp. 


Como parti di e programa señora Lotte Terwel, gobernante di e 
"Dagelijks bestuur stadsdeel Centrum " a tene un discurso na 
e grupo di studiantenan. Akinan señora Terwel a bisa cu e ta 
spera cu e studiantenan nobo por habri nan hala y siña conoce 
e ciudad manera ta e caso cu hopi hende pa siglonan a bin 
Amsterdam. 'Esaki a haci Amsterdam yen di bida y un caminda 
alegre pa studia, biba y traha. Mi mes tin 23 aña ta biba na 
Amsterdam y ami tambe a yega sin conoce ningun hende. Mi 
suerte a resulta di ta un "studentenvereniging " cu mi a bin den 


contacto cune y unda mi a conoce hopi hende cu 
te ainda mi tin contacto cu nan. Kisas na comienso 
ainda bo no a haya bo balans. Pesey mi ta bisa 
boso tur pa busca contacto y sosten cerca otro 
hende'. 

Sefiora Terwel a bisa cu recien e tabata na e 
É Concierto pa Tula y akinan e cantante Izalin 
Calister a tene un homenahe pa Tula. 'Calister a 
usa como metafor cu bo mester busca e Tula den 
bo; e heroe y luchador y esaki ta loke mi kier duna 
boso tambe como mensahe,' segun Lotte Terwel. 


Minister Plenipotenciario di Aruba mr. Ady Thijsen 
tambe a bisa e studiantenan cu estudio tin su 
retonan y pesey bo mester ta bon organisa. 'Corda 
cu banda di bo estudio tambe bo mester tin un bida 
social. Corda semper cu Arubahuis tey pa boso 
como studiante. E departamento di Ensenansa di 
Arubahuis ta disponibel, mescos cu ta e caso cu e 
mentornan.' 

Minister Thijsen a haci un apelacion riba e 
studiantenan pa caba nan estudio y pa bai bek 
| Aruba, mirando cu segun e mandatario e comunidad 
a cambia y tin un generacion nobo y e generacion 
aki ta nesesario pa traha na e futuro aki di Aruba. 


E studiante Arubiano Claire Dumfries a haya e 
oportunidad pa tene un charla unda e como di 
dos aña ta studiando na Amsterdam a conta di su 
experencia y asina duna e studiantenan nobo aviso 
y tipnan con nan mester mira nan prome aña como 
estudiante. Segun Claire un bentaha grandi cu e studiantenan 
Caribense tin, ta cu nan ta bin di un isla. ‘Esaki ta nifica cu 
automaticamente un dia lo bo mester bandona bo isla natal 
pa sigi un estudio avansa. Bo ta sali for di bo “comfort zone” y 
cuminsa cu algo nobo, lagando bo famia y amigonan atras. Tur 
loke bo ta experencia ta aplastante y unda bo mester regla tur 
cos. Tambe mi kier a apunta cu nunco bo mester tin miedo di 
puntra pa ayudo, sea na bo scol, mentor of mayor. Tene cuenta 
con bo ta bai om cu placa y por ultimo mi kier a bisa boso cu 
Amsterdam tin hopi di ofreci y haci uso di esakinan pa amplia 
bo conocemento di Amsterdam,’ asina Claire Dumfries a bisa. 


E programa a continua na unda Tanja Fraai a entrevista 
diferente studiante tocante nan estudio, e rason pa a scohe pa 
bin studia na Amsterdam y otro topiconan interesante. 

Na final e studiantenan a participa na un quiz pa mira con bon 
nan conocimento di Amsterdam ta, sigi pa un introduccion 
di diferente instancianan, manera Hogescholen, Gemeente 
Amsterdam y organisacionnan di studiante cu ta di importancia 
pa e studiantenan. 


Positivismo ta un factor importante pa logra 
union. Ora cu famianan y comunidadnan ta traha 
hunto pa metanan comun, e chens pa exito ta 
bira mas grandi. Tambe e ta crea un ambiente mas 
stabiel y harmonioso cu ta necesario pa e 
crecemento y desaroyo di un sociedad. 


ROA ANA DI UNION Y POSITIVISMO! 


